1) ปัจจัยความเสี่ยง

1.1 ความเสี่ยงที่เกิดจากการพึ่งพาผู้แทนจำหน่าย

  ในปี 2547 รายได้จากการขายของบริษัท (สุทธิจากส่วนลด) ประมาณร้อยละ 75 (ในปี 2546
  ประมาณร้อยละ 81) เป็นการขายให้กับผู้แทนจำหน่าย โดยมี 2 รายหลักคือ บริษัท ทีโอเอ
  เพ้นท์ (ประเทศไทย) จำกัด และ บริษัท วิคเตอร์ มาร์เก็ตติ้ง จำกัด
  ทั้งสองบริษัทเป็นผู้แทนจำหน่ายสินค้าในกลุ่มนี้ของบริษัทเชลล์แห่งประเทศไทยมานานกว่า 20 ปี
  ตั้งแต่ก่อนการโอนธุรกิจมาให้กับบริษัท
  ซึ่งช่วยทำให้บริษัทสามารถดำเนินธุรกิจได้ต่อเนื่องไม่จำเป็นต้องลงทุนและการพัฒนาบุคลากรในเรื่องการกระจายสินค้า
  อีกทั้งผู้แทนจำหน่ายมีความชำนาญในช่องทางการจัดจำหน่ายที่ได้รับมอบหมาย
  และมีความคุ้นเคยกับห้างร้าน ผู้ค้าส่ง ร้านค้าปลีกเป็นอย่างดี
  การที่บริษัทพึ่งพาการจำหน่ายสินค้าผ่านผู้แทนหลัก 2
  รายนี้อาจทำให้เกิดผลกระทบในทางลบต่อผลการดำเนินงานของบริษัท
  หากผู้แทนจำหน่ายขอยกเลิกการเป็นตัวแทน หรือเมื่อผู้แทนจำหน่ายประสบปัญหาทางด้านการเงิน
  นอกจากนี้ การที่ยอดซื้อของผู้แทนจำหน่ายโดยเฉพาะจากบริษัท ทีโอเอ เพ้นท์ (ประเทศไทย)
  จำกัด ที่มีสัดส่วนสูงสุด อาจมีผลต่ออำนาจต่อรองในอนาคต
  ซึ่งหากมีการเปลี่ยนแปลงเงื่อนไขหรือมีการให้ส่วนลดเพิ่มเติมอาจส่งผลกระทบในทางลบต่อกำไรขั้นต้นของบริษัท

  อย่างไรก็ตาม ผู้บริหารของบริษัทตระหนักดีถึงปัจจัยความเสี่ยงอื่นๆ
  ของการพึ่งพาผู้แทนจำหน่ายเพียง 2 ราย ในการออกสินค้าใหม่
  และการกระจายสินค้าให้เข้าถึงพื้นที่ห่างไกล
  บริษัทจึงได้แต่งตั้งผู้แทนจำหน่ายในเขตต่างจังหวัดอีก 5 ราย ใน 5 ภูมิภาค
  ทำให้การแบ่งเขตการขายของผู้แทนจำหน่ายแต่ละรายชัดเจนและสามารถเข้าถึงพื้นที่มากขึ้น
  นอกจากนี้ทางบริษัทยังได้ให้ความสำคัญต่อการขายให้ผู้ซื้อที่เป็นบริษัทบริการกำจัดแมลงและบริการทำความสะอาด
  หรือผู้ใช้รายใหญ่ เช่น โรงพยาบาลและโรงงานอุตสาหกรรม ผลดีอื่นๆ
  ของการเพิ่มขึ้นของจำนวนผู้แทนจำหน่าย
  คือแรงกระตุ้นให้ผู้แทนจำหน่ายแต่ละรายขยันขันแข็งมากยิ่งขึ้น
  และสามารถแลกเปลี่ยนข้อมูลประสบการณ์ที่จะลดข้อผิดพลาดของกันและกัน

  1.2 ความเสี่ยงจากการเข้ามาของผู้ประกอบการรายใหม่ และการแข่งขันที่เพิ่มขึ้น

  ธุรกิจเคมีเคหะภัณฑ์หลายกลุ่มในปัจจุบันมีการแข่งขันสูง
  โดยมีผู้ประกอบการจำนวนมากรายในแต่ละผลิตภัณฑ์
  ทั้งจากบริษัทข้ามชาติและบริษัทภายในประเทศ
  กลุ่มผลิตภัณฑ์กำจัดแมลงและกลุ่มผลิตภัณฑ์ทำความสะอาดจัดอยู่ในตลาดที่มีการแข่งขันสูงมาก
  แต่ละกลุ่มผลิตภัณฑ์มีคู่แข่งมากกว่า 10 เครื่องหมายการค้า หากการแข่งขันทวีความรุนแรงขึ้น
  อาจส่งผลกระทบด้านราคาทำให้บริษัทมีรายได้หรือกำไรลดลง อย่างไรก็ตาม
  มีผู้ประกอบการรายใหญ่มีอยู่จำนวนน้อยรายที่สามารถครองส่วนแบ่งตลาดได้อย่างมีนัยสำคัญ
  ทั้งนี้เป็นเพราะความสำเร็จของเครื่องหมายการค้าของแต่ละผลิตภัณฑ์เป็นผลมาจากองค์ประกอบการตลาดที่ถูกต้อง
  คือมีระดับราคาเหมาะสมกับคุณภาพ
  มีการใช้งบในสื่อโฆษณาและส่งเสริมการขายหลากหลายรูปแบบอย่างสม่ำเสมอเพื่อสร้างความเชื่อมั่นในผลิตภัณฑ์
  ทำให้เกิดความเคยชินในการใช้สินค้า และความสามารถในการกระจายสินค้าได้อย่างทั่วถึง
  ดังนั้นโอกาสที่จะมีเครื่องหมายการค้าใหม่ประสบความสำเร็จในการครอบครองส่วนแบ่งการตลาดเพิ่มขึ้นมาอีกนั้นต้องอาศัยเวลาพอสมควร
  โดยเฉพาะการผลิตสินค้ากลุ่มผลิตภัณฑ์กำจัดแมลง จะต้องใช้เทคนิค ความรู้
  และความชำนาญเป็นพิเศษในกระบวนการนำเข้าวัตถุดิบ การค้นคว้าวิจัย การทดลองผลิตภัณฑ์
  เพื่อพัฒนาขึ้นเป็นผลิตภัณฑ์ใหม่
  จนถึงขั้นนำออกจำหน่ายได้นั้นจะต้องผ่านขั้นตอนการทดสอบประสิทธิภาพ
  นำผลที่ได้ไปขึ้นทะเบียนผลิตภัณฑ์ และขออนุญาตผลิต จากคณะกรรมการอาหารและยา (อย.)
  กระทรวงสาธารณสุข และหรือส่วนราชการอื่นๆ ที่เกี่ยวข้อง เพื่อให้แน่ใจว่าผลิตภัณฑ์นั้นๆ
  สามารถใช้ได้ตามคุณสมบัติที่ระบุ ไม่ก่อให้เกิดอันตรายแก่ผู้ใช้
  และไม่เกิดผลกระทบต่อสิ่งแวดล้อมเมื่อใช้ตามข้อแนะนำบนฉลาก

1.3 ความเสี่ยงทางด้านการขาดแคลนและความผันผวนของราคาวัตถุดิบ

  ต้นทุนวัตถุดิบเป็นค่าใช้จ่ายหลักในการผลิตคือคิดเป็นร้อยละ 50 ของต้นทุนขายในปี 2547
  (ไม่รวมบรรจุภัณฑ์) การขาดแคลนวัตถุดิบและราคาที่ผันผวน
  อาจมีผลกระทบในทางลบกับความสามารถในการทำกำไรของบริษัท
  สำหรับวัตถุดิบหลักประเภทสารออกฤทธิ์เข้มข้น (Active Technical Materials)
  ซึ่งต้องนำเข้าจากต่างประเทศนั้น บริษัทสั่งซื้อจากแหล่งผลิตสารออกฤทธิ์ที่สำคัญหลายแหล่งได้แก่
  สหรัฐอเมริกา ยุโรป ญี่ปุ่น จีน และ อินเดีย
  โดยมีนโยบายที่จะกระจายการซื้อวัตถุดิบไว้กับผู้ผลิตหลายรายเพื่อลดความเสี่ยงของการขาดแคลนวัตถุ
  ดิบ รวมทั้งเพิ่มอำนาจการต่อรองทั้งด้านราคาและคุณภาพ
  การซื้อวัตถุดิบมีอยู่ส่วนน้อยมากที่บริษัทซื้อวัตถุดิบจากผู้ขายเพียงรายเดียวโดยไม่สามารถหาสารทดแทน
  หรือ แหล่งผลิตทดแทนอื่นๆ ในส่วนของวัตถุดิบหลักอื่นอาทิเช่น ก๊าซหุงต้ม (LPG)
  และตัวทำละลาย (Solvent) ซึ่งราคาสามารถเปลี่ยนแปลงไปตามตลาดโลกนั้น
  ปัจจัยหลักที่มีผลต่อราคาคือสภาวะอุปสงค์-อุปทานทั้งในภูมิภาคและตลาดโลก
  ซึ่งอยู่เหนือความควบคุมของบริษัท อย่างไรก็ตาม
  ช่วงหลายปีที่ผ่านมาราคาวัตถุดิบยังไม่จัดว่ามีความผันผวนสูงถึงระดับที่ทำให้ต้องมีการปรับเปลี่ยนนโยบายการบริหารปริมาณคงเหลือของวัตถุดิบอย่างมีนัยสำคัญ
  ตลอด 6 ปีที่ผ่านมา บริษัทสามารถจัดการต้นทุนด้านวัตถุดิบอย่างมีประสิทธิภาพมาโดยตลอด
  ซึ่งเห็นได้จากอัตรากำไรขั้นต้นที่อยู่ในระดับที่สูงและมีความผันผวนค่อนข้างต่ำคืออยู่ในระดับร้อยละ
  32 – 36

1.4 ความเสี่ยงจากจากการใช้เครื่องหมายการค้า “CHAINDRITE” หรือ “เชนไดร้ท์”

  สัญญาการใช้ชื่อการค้า (Principal Trademark Agreement)
  ระบุให้สามารถใช้เครื่องหมายการค้า “เชลไดร้ท์” หรือ “SHELLDRITE”
  ของบริษัทเชลล์แห่งประเทศไทย (“บริษัทเชลล์ฯ”) ได้จนถึงกลางปี 2544
  จากนั้นให้บริษัทซึ่งเป็นคู่สัญญารับโอนธุรกิจเคมีเคหะภัณฑ์จากบริษัทเชลล์ฯ
  เปลี่ยนไปใช้เครื่องหมายการค้าอื่นที่ไม่ใกล้เคียง “SHELLDRITE” มากไปกว่าคำว่า
  “CHAINDRITE” บริษัทจึงได้ดำเนินการขอจดทะเบียนเครื่องหมายการค้า “CHAINDRITE”
  กับกรมทรัพย์สินทางปัญญา กระทรวงพาณิชย์ ในหมวดผลิตภัณฑ์รักษาเนื้อไม้ (“IC 2”)
  และผลิตภัณฑ์กำจัดแมลง (IC 5) ตามคำขอที่ 366976 และ 366975 ยื่นเมื่อวันที่ 3 สิงหาคม
  2541 ซึ่งได้รับการจดทะเบียนเรียบร้อยแล้วในหมวดผลิตภัณฑ์รักษาเนื้อไม้ (IC 2)
  หมายเลขเครื่องหมายการค้าที่ ค. 94518 ตั้งแต่วันที่ 28 มิถุนายน 2542
  แต่ในหมวดผลิตภัณฑ์กำจัดแมลง (IC 5)
  กรมทรัพย์สินทางปัญญาระบุว่าคล้ายคลึงกับเครื่องหมายการค้า “SHELLDRITE” ที่บริษัทเชลล์ฯ
  ยังถือสิทธิอยู่ ทั้งๆ ที่บริษัทได้ชี้แจงตามข้อความในสัญญาการใช้ชื่อการค้ากับบริษัทเชลล์ฯ
  ซึ่งระบุชัดเจนว่าจะไม่โต้แย้งการใช้เครื่องหมายการค้า “CHAINDRITE”
  ของบริษัทซึ่งเป็นคู่สัญญาผู้รับโอนธุรกิจ

ต่อมาบริษัทได้ยื่นคำขอจดทะเบียนเครื่องหมายการค้า “เชนไดร้ท์”
กับกรมทรัพย์สินทางปัญญาอีกครั้งหนึ่งในหมวดผลิตภัณฑ์กำจัดแมลง (IC 5) ตามคำขอที่ 566650
ยื่นเมื่อวันที่ 24 กันยายน 2547
ซึ่งขณะนี้นายทะเบียนได้พิจารณาแล้วเห็นควรให้รับจดทะเบียนเครื่องหมายนี้เพราะเป็นเครื่องหมายที่ต่างเจ้าของต่างได้ใช้มาแล้วด้วยกันโดยสุจริตในวันที่
22 ธันวาคม 2547
ขณะนี้อยู่ในระหว่างรอการอนุมัติออกหนังสือสำคัญแสดงการจดทะเบียนเครื่องหมายการค้าหมู่จากเจ้าหน้าที่นายทะเบียนเพื่อให้อยู่ในกลุ่มเดียวกันกับเครื่องหมายการค้า
“เชนไดร้ท์” ในหมวดผลิตภัณฑ์รักษาเนื้อไม้ ดังนั้นความเสี่ยงในการใช้เครื่องหมายการค้า
“เชนไดร้ท์” จึงควรจะหมดไป

1.5 ความเสี่ยงจากการเปลี่ยนแปลงอัตราแลกเปลี่ยน

  วัตถุดิบส่วนใหญ่ที่เป็นประเภทสารออกฤทธิ์เข้มข้นของบริษัทต้องนำเข้าจากต่างประเทศโดยมีการกำหนดราคาเป็นสกุลเหรียญสหรัฐ
  ในบางกรณี บริษัทจะทำสัญญาซื้อเงินตราต่างประเทศล่วงหน้าเป็นช่วงเวลาสั้นๆ
  ก่อนถึงกำหนดชำระเงิน โดยเฉพาะในกรณีที่บริษัทคาดว่าจะเกิดความผันผวนของอัตราแลกเปลี่ยน
  และหากการเปลี่ยนแปลงของอัตราแลกเปลี่ยนมีผลต่อราคาวัตถุดิบ
  ก็จะไม่มีกระทบต่อกำไรขั้นต้นของบริษัทมากนัก